OBH 1377/1995.
Az állampolgári jogok országgyűlési biztosa általános helyettesének
jelentése
Ügyintéző: Dr.Gáspárné dr.Pere Katalin

Az eljárás megindulása

B.L.-né gyáli lakos panasszal fordult az állampolgári jogok országgyűlési biztosához, mert az 1994. augusztus 3-án elhunyt férje jogán a Fővárosi és Pest Megyei Nyugdíjbiztosítási Igazgatóság nyugdíj igényét 1995. október 3-ig nem bírálta el. A jogosultsághoz szükséges szolgálati időt mindketten Szlovákiában szerezték meg.

Érintett alkotmányos jogok

Szociális biztonsághoz való jog. (Alk. 70/E.§ (1) bek.)

Alkalmazott jogszabályok

A még érvényben lévő magyar-csehszlovák szociálpolitikai egyezmény "A Magyar Népköztársaság és a Csehszlovák Szocialista Köztársaság között a szociálpolitikai együttműködésről megkötött és Budapesten 1959. január 30-án aláírt államközi egyezményt (CsE) a Magyar Közlöny 1959. évi 120. számában közzétett 1959. évi 41. számú tvr. hirdette ki. Ennek végrehajtásáról a Magyar Közlöny 1960. évi 89. számában közzétett 9/1960. (X.16.) MüM számú rendelet, amelyet a 9/1968. (XI.16.) SZOT számú szabályzat részben módosított (CsEvr), intézkedett."
CsEvr. 8.§
Az egyezményen alapuló - magyar jogszabályok alapján megnyíló - nyugdíjigények bejelentéséről az illetékes nyugdíjmegállapító szerv harminc napon belül köteles a csehszlovák részről kijelölt központi szervet értesíteni... Ugyanakkor fel kell kérni a csehszlovák részről kijelölt szervet, hogy az igénylőnek  a Csehszlovákiában biztosításban eltöltött idejére vonatkozó, és az igény elbírálásához szükséges egyéb adatokat közölje.

Megállapított tényállás

A beadvány alapján lefolytatott vizsgálat eredményeként megállapítottam, hogy a Fővárosi és Pest Megyei Nyugdíjbiztosítási Igazgatóság az 1995. november 20-án kelt határozatával elbírálta a panaszos igényét. Jelenleg az ......... törzsszámon egyesített (saját jogú + özvegyi) ellátást kap, 824 Ft kárpótlási kiegészítéssel együtt 17.824 Ft-ot.
Az igény 1994. október 17-én érkezett a megállapító szervhez.
A pozsonyi nyugdíjbiztosító szükséges adatközlése első ízben hibásan, másodszor késedelmesen érkezett meg. A hosszadalmas ügyintézés oka a külföldről beszerzendő szükséges adatok késedelmes megérkezése.

Alkotmányos visszásság

Az ellátás hosszúra nyúlt megállapítása veszélyeztette a panaszos szociális biztonsághoz való jogát, bár nem volt ellátatlan, mert a saját jogú nyugellátása is a kárpótlási kiegészítés folyósítása folyamatosan megtörtént.
A hosszadalmas eljárás azonban nem a magyar hatóságok mulasztása miatt történt, így alkotmányos visszásságot az ügyben nem állapítottam meg.

Ajánlás

A megállapított tényállás alapján ajánlásra azért nincs szükség, mert a pozsonyi nyugdíjbiztosítótól megérkezett szükséges adatok birtokában a Fővárosi Nyugdíjbiztosítási Igazgatóság megállapította az ellátást. A visszamenőleges elszámolás megtörtént. A megállapított ellátást a Nyugdíjfolyósító Igazgatóság folyósítja.

Budapest, 1996. november 28.

Dr. Polt Péter